ddrg/super_eurlex huggingface dataset:
DA Den Europæiske Unions Tidende CE 78/631

(2004/C 78 E/0668)

SKRIFTLIG FORESPØRGSEL E-3702/03

af José Ribeiro e Castro (UEN) til Kommissionen

(10. december 2003)

Om: Det Blandede Udvalg EF-Macao — 10. møde

I henhold til samarbejdsaftalen EU-Macao, der trådte i kraft den 1. januar 1993, er der oprettet et blandet udvalg EF-Macao, hvis årlige møder skiftevis har fundet sted i EU og Macao.

Der foreligger endnu ikke nogen oplysninger om tidspunktet for eller tilrettelæggelsen af 10. møde, der skal finde sted i år.

Og der er endnu ikke blevet udpeget en særlig repræsentant for samarbejdet EU-Macao, der på lokalt plan i Macao kan fremme det bilaterale samarbejde.

Ifølge kommissær Pattens svar på min skriftlige forespørgsel E-3098/02 (1) ønsker Kommissionen »fortsat af have tæt kontakt til Macao«.

Vil Kommissionen på den baggrund besvare følgende spørgsmål:

— Er tidspunktet for 10. møde i Det Blandede Udvalg fastsat?

— Hvorfor foreligger der endnu ikke nogen oplysninger om dette møde?

— Mener Kommissionen, at det med en særlig repræsentant for samarbejdet EF-Macao, som både Kommissionen selv og Parlamentet betragter som nødvendigt, vil være muligt at sikre en mere effektiv kontinuitet i videreførelsen af forbindelserne med den særlige administrative region Macao?

— Mener Kommissionen på den baggrund og i forlængelse af mine tidligere skriftlige forespørgsler P-1961/01 (2) og E-3098/02 samt den seneste udvikling som beskrevet i forespørgsel E-3278/03 (3), at den nu kan »gå videre med udpegelsen af en samarbejdsrepræsentant«?

Svar afgivet på Kommissionens vegne af Chris Patten

(22. januar 2004)

Ifølge samarbejdsaftalen mellem Fællesskabet og Macao af 14. december 1992 skal der årligt afholdes møde i Det Blandede Udvalg, som har til opgave at undersøge handelsforbindelserne og det bilaterale samarbejde mellem Fællesskabet og Det Særlige Administrative Område Macao. Kommissionen vil fortsat sørge for, at dette årlige møde afholdes. Ved uformelle drøftelser med Macaos kontor for handel og økonomi ved Fællesskaberne foreslog Kommissionen en dato for afholdelsen af 10. møde i Det Blandede Udvalg i Macao i december 2003. Denne dato passede desværre ikke Macao. Kommissionen undersøger i øjeblikket sammen med Macao andre mulige datoer bl.a. i februar eller marts 2004.

Med hensyn til udnævnelse af en samarbejdsrepræsentant i Macao mener Kommissionen fortsat, at dette ikke vil være berettiget i betragtning af størrelsen af det nuværende program for samarbejdet i Macao, som kun omfatter et projekt, der udløber i 2004.

(1) EFT C 242 E af 9.10.2003, s. 39.

(2) EFT C 364 E af 20.10.2001, s. 232.

(3) Se side 248.
DA Den Europæiske Unions Tidende CE 84/711

(2004/C 84 E/0798)

SKRIFTLIG FORESPØRGSEL E-0017/03

af Cristiana Muscardini (UEN) til Kommissionen

(20. januar 2003)

Om: Støtte til Afghanistan

Den 17. december 2002 samledes »Afghanistan Support Group« i Oslo.

Hvem repræsenterede Den Europæiske Union?

Hvilke emner stod der på dagsordenen?

Hvilke konklusioner nåede man frem til?

Blev der truffet aftale om at yde en eller anden form for støtte?

I så fald hvilken?

Svar afgivet på Kommissionens vegne af Chris Patten

(28. februar 2003)

EU's særlige repræsentant i Afghanistan, Francisco Vendrell, deltog i Afghanistan Støttegruppens møde i Oslo den 17. december 2002. Kommissionen var repræsenteret af tjenestemænd fra kontoret for humanitær bistand (ECHO) og generaldirektoratet for eksterne forbindelser.

På mødet drøftede man Afghanistans øjeblikkelige og fremtidige behov, den fremtidige koordinering af international bistand til Afghanistan, og FN's program for overgangsbistand for 2003 blev præsenteret. Flere nøgleproblemer for Afghanistan blev også drøftet som menneskerettigheder, kvinders stilling, flygtninges tilbagevenden og dyrkning af opiumsvalmuer.

Det var ikke et forpligtende møde, men mange donorer satte fokus på deres bidrag til Afghanistan i 2002 og gav udtryk for, at de ville fortsætte med at yde støtte fremover. Kommissionen oplyste, at genopbygnings- og genrejsningsstøtten for 2002 havde beløbet sig til over 205 mio. EUR. Den humanitære bistand fra ECHO havde været på over 70 mio. EUR.

Deltagerne udtrykte sig positivt til den nye forpligtelse til Bonn-aftalen fra mødet i Skt. Petersborg den 2. december 2002 og gentog betydningen af:

— at forbedre sikkerheden i landet — især ved at man presser på for at få oprettet en national afghansk hær

— at overholde menneskerettighederne for alle

— at forberede valget i 2004

— at takle problemet med opiumsvalmuedyrkning

— at fastlægge pejlemærker for fuldstændig gennemførelse af Bonn-aftalen.

Mødet konkluderede, at tiden nu er kommet for den afghanske overgangsregering til at overtage den ledende stilling i genopbygningsbestræbelserne. Dette skulle derfor være det sidste møde i Afghanistan Støttegruppen. Den skal erstattes med en række konsultative grupper under den afghanske regerings ledelse, som skulle holde deres første fælles møde i marts 2003. Hvad angår humanitær støtte, vil der blive oprettet en donorledet rådgivende gruppe for humanitær bistand, som i første omgang skal ledes af Japan.
DA Den Europæiske Unions Tidende CE 70/194

(2004/C 70 E/206)

SKRIFTLIG FORESPØRGSEL E-3240/03

af Thierry Cornillet (PPE-DE) til Kommissionen

(3. november 2003)

Om: Afskaffelse af tilskud til driften af Info Point Europe

Kommissionens nylige beslutning om at afskaffe tilskuddet til driften af Info Point Europe kommer på et tidspunkt, som er af afgørende betydning for Den Europæiske Unions fremtid.

Er Kommissionen på baggrund af regeringskonferencen, de nationale kampagner for vedtagelse af den fremtidige forfatning og de forestående Europavalg sig bevidst, at denne beslutning ikke kunne have været truffet på et mere ugunstigt tidspunkt?

Har Kommissionen rent faktisk kendskab til den betydelige nytteværdi, som Info Europe Point har inden for information og kommunikation, når det gælder om at gøre EU mere borgernært?

Hvorfor er der i betragtning af den nye finansforordning og omfanget af driftstilskuddet fra Kommissionen ikke blevet gennemført en gradvis nedsættelse frem for en pludselig afskaffelse, hvad der kaster disse afdelinger ud i finansielle vanskeligheder, som enten indebærer afskedigelse af personale eller definitiv lukning?
DA Den Europæiske Unions Tidende CE 70/197

(2004/C 70 E/212)

SKRIFTLIG FORESPØRGSEL E-3017/03

af Ilda Figueiredo (GUE/NGL) til Kommissionen

(14. oktober 2003)

Om: Selskabet Grundig AG's konkurs og bevarelse af portugisiske arbejdspladser

I det svar, som Kommissionen har sendt mig den 20. juni 2003 (E-1507/03 (1)) oplyste den, at den var i færd med at indhente de oplysninger, der er nødvendige for at besvare spørgsmålet om Grundigs konkurs og bevarelse af portugisiske arbejdspladser.

Kommissionen bedes oplyse, om den nu har modtaget disse oplysninger, ligesom den bedes fremsende disse.

Svar afgivet på Kommissionens vegne af Anna Diamantopoulou

(2. december 2003)

Kommissionen har nu modtaget de oplysninger, som den anmodede de portugisiske myndigheder om, og henviser det ærede medlem til det supplerende svar på hendes skriftlige forespørgsel E-l507/03 (1).

(1) EUT C 268 E af 7.11.2003, s. 203.
DA Den Europæiske Unions Tidende CE 70/159

(2004/C 70 E/167)

SKRIFTLIG FORESPØRGSEL E-2901/03

af Antonio Tajani (PPE-DE) til Kommissionen

(1. oktober 2003)

Om: Bevarelse af arbejdspladser hos Alcatel i Rieti

Telekommunikationssektoren oplever en periode med recession. Som reaktion på de negative konjunkturer har Alcatel-gruppen valgt at føre en politik, som indebærer drastiske nedskæringer i personalet. Ud over at svække forskningssektoren indebærer denne politik også en risiko for, at aktiviteterne flyttes til lande med lavere lønomkostninger.

Hvis Alcatels omstruktureringsplaner bliver gennemført, vil de gå ud over gruppens virksomheder i Syditalien og navnlig den i Rieti, som i dag betragtes som en avantgarde-virksomhed.

Kender Kommissionen til denne trussel mod økonomien i Rieti, hvor der er investeret betydelige ressourcer i den elektroniske sektor?

Hvilke initiativer vil Kommissionen — i betragtning af at Alcatel i øjeblikket kan registrere tegn på fremgang — træffe for at undgå, at et kortvarigt problem resulterer i store skader for beskæftigelsen?

Hvordan vil Kommissionen bevare virksomheder, der som den i Rieti må betragtes som værende af strategisk betydning på grund af deres særligt kvalificerede medarbejdere og højt specialiserede apparatur?
DA Den Europæiske Unions Tidende CE 70/134

(2004/C 70 E/136)

SKRIFTLIG FORESPØRGSEL E-2734/03

af Glyn Ford (PSE) til Kommissionen

(11. september 2003)

Om: Kryptering af EU-meddelelser

I rapporten om Echelon blev det anbefalet, at Kommissionen krypterer sine meddelelser. Hvilke fremskridt er der gjort i retning heraf, især for oversøiske kontorer?

Svar afgivet på Kommissionens vegne af Neil Kinnock

(4. november 2003)

Kommissionen har truffet de nødvendige foranstaltninger med henblik på udvikle sikkerhedsaspekterne i forbindelse med dens kommunikation, således at den kan tage højde for de risici, der er påpeget i rapporten om Echelon.

Kommissionen samarbejder med de kompetente myndigheder i medlemsstaterne om valget af systemer. Det ærede parlamentsmedlem vil forstå, at Kommissionen af sikkerhedshensyn ikke kan videregive oplysninger herom i forbindelse med en skriftlig forespørgsel. Kommissionen kan dog opfordre det ærede parlamentsmedlem til at tage direkte kontakt til den pågældende tjenestegren for yderligere oplysninger.
DA Den Europæiske Unions Tidende CE 70/171

(2004/C 70 E/180)

SKRIFTLIG FORESPØRGSEL E-2986/03

af Philip Claeys (NI) til Kommissionen

(9. oktober 2003)

Om: Meddelelse fra Kommissionen om indvandring, integration og beskæftigelse — hjerneflugt

I meddelelsen KOM(2003) 336 hedder det på side 16: »Indvandringen til EU bør ikke være til skade for udviklingslandene. Det gælder f.eks. hjerneflugt.«. Afvandringen af personer med en højere uddannelse fra udviklingslandene til Europa er et fænomen, som udgør en ond cirkel for disse lande: manglen på højtuddannet, dynamisk arbejdskraft (virksomhedsledere, ledende embedsmænd osv.) forværrer situationen dér yderligere.

Tidligere i teksten gør man dog opmærksom på problemet med de nationale ufaglærte eller lavt kvalificerede arbejdstagere, som navnlig vil blive ramt ved en omfattende indvandring af personer med ringe kvalifikationer fra tredjelande. I vort vidensamfund er behovet for arbejdstagere med ringe kvalifikationer (i hvert fald fra tredjelande) lille. Yderligere indvandring af denne art er, bl.a. af socioøkonomiske grunde, ikke ønskværdig.

På den ene side vil Kommissionen tiltrække egnet arbejdskraft (ganske vist uden at give anledning til hjerneflugt), og på den anden side erkender den problemet med den ulige fordeling af byrderne ved indvandringen i Europa (de ufaglærtes situation). Hvordan agter Kommissionen at bringe de to ting i overensstemmelse med hinanden?
2.

Baseret på samme datakilde giver bilag 2, som ligeledes er sendt direkte til det ærede medlem og til Europa-Parlamentets sekretariat, data for nettojobskabelsen i tidsrummet 1997-2002 med hensyn til ændringer i beskæftigelsesniveauet for fuldtidsjob og deltidsjob. Samtidig er der yderligere tabeller for nettojobskabelsen i tidsrummet mellem mellem disse to referenceår, opdelt i faste job og midlertidige job (tidsbegrænset ansættelse med kontrakt). Dataene viser, at nettojobskabelsen inden for fuldtidsbeskæftigelse var mere end dobbelt så stor som for deltidsbeskæftigelse for EU som helhed i tidsrummet 1997-2002, og at nettojobskabelsen for faste job næsten var fire gange større end for tidsbegrænset ansættelse. Kun i Belgien, Tyskland og Østrig var der et fald i fuldtidsbeskæftigelsesniveauet i dette tidsrum, og deltidsbeskæftigelsesniveauet faldt kun i Danmark og Sverige. Alle medlemsstaterne havde en stigning i beskæftigelsen mht. faste job. Andelen af midlertidig beskæftigelse faldt i Danmark, Irland, Østrig og UK.
DA Den Europæiske Unions Tidende CE 70/215

(2004/C 70 E/230)

SKRIFTLIG FORESPØRGSEL E-3085/03

af Bruno Gollnisch (NI) til Kommissionen

(20. oktober 2003)

Om: Crédit Lyonnais/Executive Life

Amerikanske domstole kræver en bøde på 575 millioner dollars af Crédit Lyonnais med den begrundelse, at banken på ulovlig vis skal have købt et forsikringsselskab.

Der foreligger to muligheder:

Enten har Crédit Lyonnais' ledelse reelt begået en fejl.

Hvorledes berettiger dette i så fald de franske myndigheder til at overtage det personlige ansvar, som påhviler Crédit Lyonnais' ledere? Mener Kommissionen, der for nylig har vist sig så nidkær med hensyn til statsstøtte, at det er i overensstemmelse med europæisk ret, at staten og dermed skatteborgerne betaler 4/5 af den bøde, banken er blevet idømt?

Eller også har Crédit Lyonnais' ledelse ikke begået en fejl. Kan Kommissionen, der uden tvivl tog stilling til denne overtagelse, inden den fandt sted, i så fald gøre rede for sin manglende reaktion på indeværende tidspunkt? Kan den endvidere oplyse, om amerikanske banker i medfør af gensidighedsprincippet er udelukket fra at eje mere end 25 % af europæiske forsikringsselskabers kapital, samt gøre rede for de sanktioner, som en eventuel overtrædelse indebærer?

Svar afgivet på Kommissionens vegne af Mario Monti

(25. november 2003)

Kommissionen vedtog den 26. juli 1995 og den 20. maj 1998 beslutninger om Frankrigs støtte til Crédit Lyonnais. Risikoen for, at Crédit Lyonnais og den franske stat kan blive pålagt at betale en bøde til de amerikanske myndigheder for angiveligt at have begået ledelsesfejl i forbindelse med overtagelsen af det californiske forsikringsselskab Executive Life i 1991, blev der taget hensyn til allerede i omstruktureringsplanen for Crédit Lyonnais. Da Kommissionen vurderede denne omstruktureringsplan, fremlagde de franske myndigheder oplysninger om uerholdelige fordringer og risici. Et særligt afviklingsselskab »Consortium de Réalisation« (CDR) blev oprettet til at overtage Crédit Lyonnais' truede aktiver med henblik på at omstrukturere banken og genskabe dens rentabilitet. Risiciene i forbindelse med overtagelse af det californiske forsikringsselskab Executive Life i 1991 indgik i de afviklede aktiver.

På baggrund af ovenstående er Kommissionen ikke i øjeblikket i færd med at vurdere statsstøtteaspekter og retlige følger af overtagelsen af Executive Life, der fandt sted i 1991, da dette spørgsmål indgik i de beslutninger, Kommissionen tidligere vedtog.
DA Den Europæiske Unions Tidende CE 70/231

(2004/C 70 E/248)

SKRIFTLIG FORESPØRGSEL E-3176/03

af Dorette Corbey (PSE) til Kommissionen

(27. oktober 2003)

Om: Fødevaresikkerhed og udviklingslande

Den Europæiske Union har de seneste år beskæftiget sig med fødevaresikkerhed. Efter vedtagelsen af den generelle levnedsmiddellovgivning var der stadig andre sager på dagsordenen, som f.eks. pakken af hygiejne- og kontroldirektiver (1).

1. Kan Kommissionen oplyse, hvilke konsekvenser udviklingslandene mærker og kommer til at mærke af den intensiverede interesse for fødevaresikkerhed i EU?

2. Kan Kommissionen oplyse, hvilke lande der har oplevet, at deres fødevareeksport til EU er faldet?

3. Venter Kommissionen som følge af hygiejne- og kontrollovgivningen (1) et fald eller en vækst af fødevareeksporten til EU fra afrikanske, asiatiske og latinamerikanske lande? Hvilke lande vil i særlig grad blive ramt?

Svar afgivet på Kommissionens vegne af David Byrne

(5. december 2003)

Med pakken af ny lovgivning om fødevaresikkerhed bliver kravene og den dermed forbundne kontrol mere komplet. Kommissionen har indført en vis fleksibilitet ved at indføre ligestillingsprincippet i forslaget om kontrol og HACCP-procedurerne i forslagene om hygiejne. Tilgangen er faktisk helt ændret med indførelsen af den integrerede tilgang, hvor man tager fat på alle led i kæden fra primærproduktionen til salg til forbrugeren, hvor der lægges ansvar over på producenten, med indførelsen af en systematisk videnskabeligt baseret risikoanalyse og forsigtighedsprincippet, med kravet om fuld sporbarhed, med indførelsen af moderne kødkontrolteknikker og anvendelsen af HACCP-procedurer. Kommissionen har omhyggeligt sikret, at forslagene var i overensstemmelse med bestemmelserne i Verdenshandelsorganisationens SPS-aftale. Desuden skal det pointeres, at de nyindførte principper er i overensstemmelse med Codex Alimentarius. Ikke desto mindre skal medlemsstater og eksporterende tredjelande tilpasse sig den nye situation. Ved indførelse af ny lovgivning skal producenters og kontrolmyndigheders arbejdsmetoder samt produktions- og handelsstrukturer tilpasses. Med hensyn til udviklingslande introducerede Kommissionen visse bestemmelser i forslaget om kontrol. Hensigten med disse bestemmelser er via teknisk bistand at styrke udviklingslandenes kapacitet til at implementere EUs importbestemmelser, specielt for udformning af årlige kontrolprogrammer.

På nuværende tidspunkt er det ikke muligt at fastslå den mulige virkning af den nye lovgivning på eksisterende eksport til EU, idet den nye lovgivning kun delvist er trådt i kraft. Importbestemmelserne i Europa-Parlamentets og Rådets forordning af 28. januar 2002 om generelle principper og krav i fødevarelovgivningen, om oprettelse af Den Europæiske Fødevaresikkerhedsautoritet og om procedurer vedrørende fødevaresikkerhed (generel fødevarelovgivning) træder først i kraft den 1. januar 2005. Hygiejnepakken i forslaget om kontrol er endnu ikke vedtaget.

(1) KOM(2000) 438 og KOM(2003) 52.
DA Den Europæiske Unions Tidende CE 70/57

(2004/C 70 E/060)

SKRIFTLIG FORESPØRGSEL P-1807/03

af Herbert Bösch (PSE) til Kommissionen

(23. maj 2003)

Om: Kommissionens forretningsforbindelser med Planistat-koncernen

Den 19. marts 2003 anmeldte statsadvokaten i Paris Planistat Europe SA til Det Europæiske Kontor for Bekæmpelse af Svig (OLAF). Ifølge anklagerne skulle virksomheden være involveret i svigagtige handlinger og gennem fiktive regninger have medvirket til at oprette sorte konti til rådighed for tjenestemænd i Eurostat.

Kommissionens Generaldirektorat for Finanskontrol har tilsyneladende haft kendskab til disse forhold siden foråret 2000.

Kan Kommissionen forklare, hvorfor forretningsforbindelserne med Planistat-koncernens afdelinger på trods heraf ikke blev afbrudt, og hvorfor der endog kunne tildeles nye ordrer?

I sin egen beskrivelse af virksomheden på internettet hævder Planistat-koncernen, at den har en millionomsætning med Kommissionen og at arbejde for følgende af Kommissionens generaldirektorater og tjenester:

— GD for Eksterne forbindelser

— GD for Erhvervspolitik

— GD for Udvikling

— GD for Forskning

— GD for Energi og Transport

— GD for Handel

— Delegationer

— Unité Prospective

— SCR (Den Fælles Tjeneste for Eksterne Forbindelser)

— TACIS (EU-program for faglig bistand til Samfundet af Uafhængige Stater)

— GD for Industri

— GD for Sundhed og Forbrugerbeskyttelse

— GD for Miljø

— GD for Informationssamfundet

— GD for Beskatning og Toldunionen

— Eurostat

— PHARE

— Den Europæiske Udviklingsfond

Kan Kommissionen bekræfte disse oplysninger og angive, hvilke beløb de enkelte generaldirektorater i hvert regnskabsår har udbetalt til koncernen gennem de sidste 10 år?
DA Den Europæiske Unions Tidende CE 70/254

(2004/C 70 E/275)

SKRIFTLIG FORESPØRGSEL P-3314/03

af Peter Skinner (PSE) til Kommissionen

(3. november 2003)

Om: Eksport af britisk oksekød til Frankrig

I december 2001 afsagde EF-Domstolen en dom om, at den franske regerings forbud mod import af britisk oksekød til Frankrig var ulovligt. Kommissionen anbefalede derefter, at Frankrig idømtes anselige bøder for ikke at rette sig efter Domstolens dom.

Kunne Kommissionen i forbindelse med denne situation redegøre for, hvorvidt Frankrig er blevet holdt ansvarlig for sine handlinger og om der er udbetalt erstatning? Hvis Frankrig har undgået konsekvenser af denne dom, kan Kommissionen så forklare hvorfor, og hvilket bødebeløb, landet i givet fald skulle have betalt?

Svar afgivet på Kommissionens vegne af David Byrne

(21. november 2003)

Det ærede medlem henvises til Kommissionens svar på skriftlig forespørgsel E-2871/02 fra Parish (1).

(1) EUT C 222 E af 18.9.2003, s. 25.
DA Den Europæiske Unions Tidende CE 70/240

(2004/C 70 E/258)

SKRIFTLIG FORESPØRGSEL E-3211/03

af Mogens Camre (UEN) til Kommissionen

(30. oktober 2003)

Om: EU-støtte til Det Europæiske Netværk mod Racisme (ENAR)

I en række artikler i dagene fra den 13. til den 17. oktober 2003 har det danske dagblad Ekstra Bladet afdækket en lang række sager om uregelmæssigheder i bogføringen, svindel med medlemstallet osv. i Danmarks største organisation for indvandrere »Paraplyorganisationen for de Etniske Mindretal« (POEM).

Som følge af afsløringen af de mange uregelmæssigheder i POEM har alle offentlige instanser i Danmark indstillet den økonomiske støtte til organisationen. POEM har, som oplyst i en tidligere forespørgsel til Kommissionen (af den 15. oktober 2003), også modtaget midler fra Den Europæiske Socialfond. Ekstra Bladet skriver i en artikel af den 17. oktober 2003, at formanden for POEM, Bashy Qureishy, som efter Ekstra Bladets oplysninger ikke kan have været uvidende om den omfattende svindel og efter al sandsynlighed har været stærkt involveret i denne, også er formand for den internationale organisation »European Network Against Racism« (ENAR). Det oplyses i artiklen, at ENAR er finansieret af EU-midler.

Kan Kommissionen på baggrund af de danske indvandrerorganisationers omfattende svindel med offentlige midler oplyse, hvor store beløb ENAR modtager i EU-støtte på årsbasis, samt oplyse, hvorledes det kontrolleres, at der ikke sker misbrug af disse midler fra organisationens side? Kan Kommissionen endvidere oplyse, hvilke konsekvenser Bashy Qureishys eventuelle deltagelse i den omtalte svindel vil få for den fremtidige tildeling af EU-midler?

Svar afgivet på Kommissionens vegne af Anna Diamantopoulou

(15. december 2003)

Det Europæiske Netværk mod Racisme (ENAR) er en af de organisationer, der modtager et driftstilskud fra Kommissionen under EF-handlingsprogrammet for bekæmpelse af forskelsbehandling 2001-2006. For perioden 2003-2004 er det planlagt, at ENAR skal modtage et beløb på 851 241 EUR i støtte til sine driftsomkostninger.

ENAR har ikke modtaget nogen medfinansiering fra Den Europæiske Socialfond under mål 2 eller 3 eller EQUAL i løbet af den nuværende programmeringsperiode 2000-2006.

Kommissionen har revideret al EF-finansiering tildelt til ENAR i 2003. Der blev ikke fundet nogen uregelmæssigheder. Kommissionen pointerer, at ENARs finanser er fuldstændigt adskilte fra POEMs finanser, som er en anden organisation. Hvervet som formand for ENAR er et tillidshverv, og den pågældende modtager derfor ingen betaling for sit arbejde som formand.